Martin Sheen

Martin Sheen (fæddur Ramón Antonio Gerardo Estévez þann 3. ágúst 1940) er bandarískur leikari sem er þekktastur fyrir hlutverk sín í "The West Wing", "Apocalypse Now", "Wall Street", "Badlands" og "The Departed".

Einkalíf.

Sheen er fæddur og uppalinn í Dayton, Ohio en ólst einnig upp í Bermúda og er af spænskum og írskum uppruna en báðir foreldrar hans voru innflytjendur. Martin er sjöundi í röðinni af tíu systkinum.

Sheen vildi ungur verða leikari en faðir hans var á móti því og gegn vilja föður síns fékk hann lánaða peninga frá kaþólskum presti og fluttist til New York-borgar um tvítugt til að gerast leikari.

Þann 22. ágúst 1989 var Sheen heiðraður með stjörnu á Hollywood Walk of Fame göngugötunni sem er staðsett við 1500 Vine Street.

Nafnabreyting.

Leiklistarnafn hans Martin Sheen er samsett af tveimur eftinöfnum manna sem höfðu áhrif á hann, Robert Dale Martin, leikaravalsleikstjóra sem gaf honum fyrsta hlutverkið og sjónvarpserkibiskupnum Fulton J. Sheen. Árið 2003 í viðtali í sjónvarpsþættinum "Inside the Actors Studio" útskýrði Sheen nafnabreytinguna sína og sagði hann: "Í hvert skipti sem hann hringdi til að panta tíma vegna vinnu eða íbúðar og gaf upp nafn sitt, þá kom alltaf hik og þegar ég kom á staðinn þá var alltaf starfið eða íbúðin farin. Ég hugsaði að ég ætti nógu erfitt með að fá leikarahutverk, svo ég bjó til Martin Sheen. Opinberlega er nafnið enn Estevez. Ég hef aldrei breytt því opinberlega. Ég mun aldrei gera það. Það stendur á ökuskírteininu mínu og vegabréfi og öðru. Ég byrjaði að nota Sheen, ég ákvað að prófa það, og áður en ég vissi af var ég farinn að fá vinnu og þá var það of seint. Staðreyndin er sú að eitt af því sem ég sé eftir er að halda ekki nafninu mínu sem mér var gefið. Ég veit að það angraði föður minn."

Fjölskylda.

Sheen giftist Janet Templeton árið 1961 og saman eiga þau fjögur börn, þrjá syni og eina dóttur, sem eru öll leikarar: Emilio, Ramón, Carlos og Renée. Öll ákváðu þeir að nota upprunalegu nöfnin sín, fyrir utan Carlos sem ákvað að nota leiklistarnafn föður síns og er þekktur undir nafninu Charlie Sheen.

Hefur hann leikið föður sona sinna Emilio Estevez og Charlie Sheen í ýmsum verkefnum: lék hann föður Emilios í "The War at Home", "In the Custody of Strangers" og "The Way," og föður Charlies í "Wall Street," "No Code of Conduct" og tveimur þáttum af "Spin City." Kom hann einnig fram sem gestaleikari í þætti af "Two and a Half Men" þar sem hann lék föður nágranna Charlies. Martin lék einnig „framtíðar“ útgáfu Charlie í VISA sjónvarpsauglýsingu. Martin hefur einnig leikið aðrar persónur með sonum sínum og dóttur. Lék hann í kvikmyndinni "Bobby", sem var leikstýrt af Emilio. Dóttir hans Renée var með aukahlutverk í "The West Wing," sem einn af riturum forsetans.

Pólitísk málefni.

Þó Sheen hafi ekki stundað nám við háskóla, þá segir hann að samfélag Maríanista við háskólann í Dayton hafi haft sterk áhrif á opinberu aðgerðarstefnu hans. Sheen er þekktur fyrir hversu opinskár hann er í stuðningi við frjálslynd málefni, eins og gagnvart bandaríska hernum og eiturefnaúrgangs brennsluofninu í East Liverpool, Ohio. Sheen er talsmaður hugtaksins „consistent life ethic“, sem vinnur gegn fóstureyðingum, dauðrefsingum og stríði. Styður hann einnig lögin Pregnant Women Support Act sem innleidd voru af Democrats for Life of America. Árið 2004, ásamt Rob Reiner, studdi Sheen Howard Dean, hugsanlegt forsetaefni Demókrataflokksins, og síðan meir John Kerry.

Þann 16. maí 1995, áttu Sheen og Paul Watson frá umhverfissamtökunum Sea Shepherd, í umræðum við kanadíska selaveiðimenn á hóteli á Magdalen-eyjum vegna fyrri árása Sea Shepherd á selaveiðimenn og hvalveiðiskip. Sheen samdi við veiðmennina á meðan Watson var fylgt út á flugvöll af lögreglunni. Í byrjun árs 2003 skrifaði Sheen undir yfirlýsinguna „Not in My Name“ vegna andstöðunnar við innrásina í Írak (ásamt Noam Chomsky og Susan Sarandon). Yfirlýsingin birtist í tímaritinu "The Nation". Þann 28. ágúst 2005 heimsótti hann hernaðarandstæðinginn Cindy Sheehan við Camp Casey í Crawford í Texas. Bað hann með henni og talaði við stuðningsmenn hennar. Byrjaði hann ummæli sín á því að segja, „að minnsta kosti hafið þið núverandi forseta Bandaríkjanna.“ Átti hann við hlutverk sitt sem forsetinn Josiah Bartlet í sjónvarpsþættinum "The West Wing." En Cindy Sheehan hafði beðið um annan fund með George W. Bush forseta bandaríkjanna.

Sheen hefur einnig mætt á fundi hjá umhverfissamtökunum Earth First! og komið fram á samkomum We Day fyrir ungt fólk. Sheen hefur einnig styrkt samtökin Help Darfur Now sem eru nemendasamtök sem hjálpa fórnarlömbum þjóðarmorðanna í Darfur í vesturhluta Súdan.

Í mars 2012 kom Sheen fram ásamt George Clooney í uppfærslu Dustin Lance Black á leikritinu "8" sem fjallar um hjónabönd samkynhneigða. Sýningin var haldin við Wilshire Ebell Theatre í Los Angeles og var sýnd á YouTube til að safna fjárframlögum fyrir samtökin American Foundation for Equal Rights.

Ferill.

Leikhús.

Fyrsta leikhúshlutverk Sheen var árið 1964 í leikritinu "Never Live Over a Pretzel Factory". Hefur hann síðan þá komið fram í leikritum á borð við "Death of a Salesman", "The Subject Was Roses", "The Wicked Cooks", "Rómeó og Júlía" og "Júlíus Caesar".

Sjónvarp.

Fyrsta sjónvarpshlutverk Sheen var árið 1961 í þættinum "Route 66". Hefur hann síðan þá komið fram sem gestaleikari í þáttum á borð við "Armstrong Circle Theatre", "The Outer Limits", "The Nurses", "Camera Three", "Hawaii Five-O", "The Mod Squad", Columbo, "Captain Planet and the Planeteers", "Simpsonfjölskyldan", "Spin City" og "Studio 60 on the Sunset Strip".

Sheen hefur einnig komið fram í sjónvarpsmyndum á borð við "Ten Blocks on the Camino Real", "Welcome Home, Johnny Bristol", "Pursuit", "Crime Club", "Message to My Daughter", "Choices of the Heart", "Touch and Die", "Guns of Honor", "Hostile Waters" og "Forget Me Never".

Árin 1999 – 2006 lék Sheen forseta Bandaríkjanna, Joshiah Bartlet, í bandaríska dramaþættinum "The West Wing".

Kvikmyndir.

Fyrsta kvikmyndahlutverk Sheen var árið 1967 í "The Incident". Árið eftir endurtók hann hlutverk sitt í "The Subject Was Roses" en hann hafði leikið leikritinu. Lék á móti Sissy Spacek í glæpamyndinni "Badlands" árið 1973.

Árið 1976 var honum boðið hlutverk Benjamin L. Willard af Francis Ford Coppola fyrir kvikmyndina "Apocalypse Now". Fyrir hlutverk sitt í myndinn jókst hróður hans sem leikari. Kvikmyndatökur fóru fram í frumskógum Filippseyja. Sheen hefur sagt að hann hafi ekki verið í sínu besta líkamslegaformi og drakk mikið. Fyrir opnunarsenuna á hótelinu þurfti Sheen ekkert að leika mikið þar sem hann átti afmæli og var mjög drukkinn. Eftir tólf mánuði við tökur náði Sheen líkamlegum þolmörkum sínum sem endaði með smávægilegu hjartaáfalli og þurfti hann að skríða út á veg til að fá hjálp. Eftir hjartaáfallið tók yngri bróðir hans Joe Estevez við hlutverkinu í víðskotum og talsetningu. Sheen kom aftur til starfa eftir nokkrar vikur.

Hefur hann síðan þá komið fram í kvikmyndum á borð við "Gandhi", "The Dead Zone", "Wall Street", "Hot Shots! Part Deux", "Trigger Fast", "The American President", "Gunfighter", "Catch Me If You Can", "Bobby", "The Departed" og "The Way".

Verðlaun og tilnefningar.

ALMA-verðlaunin

American Movie-verðlaunin

BAFTA-verðlaunin

Boston Society of Film Critics-verðlaunin

Broadcast Film Critics Association-verðlaunin

CableACE-verðlaunin

Central Ohio Film Critics Association-verðlaunin

Chicago International Film Festival-verðlaunin

Daytime Emmy-verðlaunin

Deauville Film Festival-verðlaunin

Golden Globes-verðlaunin

Gotham-verðlaunin

Hollywood Film Festival-verðlaunin

Imagen Foundation-verðlaunin

Irish Film and Television-verðlaunin

MovieGuide-verðlaunin

National Board of Review-verðlaunin

Nosotros Golden Eagle-verðlaunin

Primetime Emmy-verðlaunin

San Sebastián International Film Festival-verðlaunin

Satellite-verðlaunin

Screen Actors Guild-verðlaunin

TV Guide-verðlaunin

Television Critics Association-verðlaunin

Viewers for Quality Television-verðlaunin

Walk of Fame-verðlaunin

WorldFest Houston-verðlaunin

Tony-verðlaunin